31995D0528
L 301/35
JURNALUL OFÍCIAL AL UNIUNII EUROPENE
DECIZIA CONSILIULUI
din 5 decembrie 1995
de modificare a Regulamentului (CEE) nr. 2847/93 și a Deciziei 89/631/CEE în ceea ce privește termenul de realizare a unor proiecte-pilot referitoare la localizarea continuă a navelor de pescuit comunitare, precum și contribuția financiară a Comunității la cheltuielile efectuate pentru aplicarea acestora
(95/528/CE)
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 43,
având în vedere propunerea Comisiei (1),
având în vedere avizul Parlamentului European (2),
întrucât, din cauza întârzierilor în realizarea proiectelor-pilot prevăzute la articolul 3 alineatul (2) din Regulamentul (CEE) nr. 2847/93 al Consiliului din 12 octombrie 1993 privind instituirea unui sistem de control aplicabil politicii comune a pescuitului (3) și referitoare la localizarea continuă a navelor de pescuit comunitare de la o stație terestră sau de pe un satelit, unele state membre au cerut prelungirea perioadei respective;
întrucât trebuie acordat acestor state membre un termen suplimentar pentru realizarea proiectelor-pilot, pentru ca acestea să fie efectiv utile;
întrucât se impune, în consecință, și amânarea datei la care Consiliul decide în legătură cu aplicarea sistemului de localizare continuă, menționată la articolul 3 alineatul (1) din Regulamentul (CEE) nr. 2847/93;
întrucât, pentru a permite respectivelor state membre să adapteze în consecință programarea cheltuielilor convenite pentru realizarea proiectelor-pilot, trebuie adaptată perioada prevăzută la articolul 2a alineatul (2) din Decizia 89/631/CEE a Consiliului din 27 noiembrie 1989, privind contribuția financiară a Comunității la cheltuielile statelor membre pentru asigurarea respectării regimului comunitar de conservare și de administrare a resurselor de pescuit (4), precum și termenul de prezentare de către statele membre a cererilor de rambursare pentru aplicarea proiectelor-pilot menționate mai sus,
ADOPTĂ PREZENTA DECIZIE:
Articolul 1
Regulamentul (CEE) nr. 2847/93 se modifică după cum urmează:
1.
La articolul 3 alineatul (1), data de „1 ianuarie 1996” se înlocuiește cu data de „1 iulie 1996”.
2.
La articolul 3 alineatul (2), data de „30 iunie 1995” se înlocuiește cu data de „31 decembrie 1995”.
Articolul 2
Decizia 89/631/CEE se modifică după cum urmează:
1.
La articolul 2a alineatul (2), data de „1 iunie 1995” se înlocuiește cu data de „31 decembrie 1995”.
2.
La anexa A punctul 4, data de „1 octombrie 1995” se înlocuiește cu data de „30 aprilie 1996”.
Articolul 3
Prezenta decizie se adresează statelor membre.
Adoptată la Bruxelles, la 5 decembrie 1995.